Regering hof toe oor Nkandla-verslagZuma se Nkandla-woning Die departemente het ŉ dringende aansoek voor die hooggeregshof in Pretoria gebring en dit is tot Vrydag uitgestel. Die regering sê in ŉ verklaring dat hy die hof genader het na onsuksesvolle pogings om uitstel te kry om op Madonsela se verslag kommentaar te lewer. “Die ondersoek deur die openbare beskermer is oor ŉ periode van ŉ jaar gedoen en dek verskeie wetgewende- en veiligheidskwessies waarop daar nie net in ŉ paar dae kommentaar gelewer kan word nie.” Nathi Mthethwa, minister van polisie, het in ŉ beëdigde verklaring gesê dat Zuma se veiligheid in gedrang kan wees indien Madonsela se verslag openbaar gemaak word sonder kommentaar van die regering. Madonsela het die voorlopige verslag vroeër aan die ministers van polisie, openbare werke, verdediging en staatsveiligheid oorhandig sodat hulle kon vasstel of die inhoud Zuma se veiligheid in gedrang kan bring. Die ministers moes teen Vrydag daarop kommentaar lewer waarna die verslag openbaar gemaak sou word. Die verslag handel oor die omstrede opgraderings van meer as R200 miljoen aan Zuma se Nkandla-woning in KwaZulu-Natal.